b'\n_START_ARTICLE_\nBranko Reisp\n_START_SECTION_\n\xc5\xa0olanje\n_START_PARAGRAPH_\nLeta 1959 je diplomiral iz zgodovine na Filozofski fakulteti v Ljubljani. Leta 1982 je doktoriral iz zgodovinskih znanosti s tezo Kranjski polihistor Janez Vajkard Valvasor.\n_START_SECTION_\nDelo\n_START_PARAGRAPH_\nLeta 1959 se je zaposlil v knji\xc5\xbenici Narodnega muzeja Slovenije, kjer je deloval vse do upokojitve leta 1998 in jo  tudi vodil med letoma 1964 in 1994 (v funkciji vodje oddelka v osrednji muzejski hi\xc5\xa1i). Leta 1962 je opravil bibliotekarski izpit in kasneje aktivno sodeloval pri vzgoji novih knji\xc5\xbeni\xc4\x8darjev. V letih 1975-1992 je v NUK-u predaval o zgodovini knjige in knji\xc5\xbenic na te\xc4\x8dajih za pripravo na strokovne izpite. Bil je tudi \xc4\x8dlan izpitne komisije za priznavanje kvalifikacij iz bibliotekarske stroke. V \xc5\xa1tudijskih letih 1983/84 do 1988/89 je predaval (od 1985 kot izredni profesor) na Oddelku za zgodovino na Filozofski fakulteti v Ljubljani; 1990 je bil habilitiran za rednega profesorja. Na novo ustanovljenem Oddelku za bibliotekarstvo je v \xc5\xa1tudijskih letih 1992/93 do 1996/97 predaval predmet Razvoj tiska in knjige. _NEWLINE_Dosegel je najvi\xc5\xa1je strokovne in znanstvene nazive. Leta 1974 je postal bibliotekarski svetovalec, leta 1990 redni profesor za starej\xc5\xa1o zgodovino in leta 1996 muzejski svetnik.\n_START_SECTION_\nNagrade\n_START_PARAGRAPH_\n1985- \xc4\x8copova diploma_NEWLINE_1989- Valvasorjeva nagrada\n_START_SECTION_\nObjave, pomembna dela\n_START_PARAGRAPH_\nDr. Branko Reisp je objavljal \xc4\x8dlanke v reviji Knji\xc5\xbenica. Pisal je poro\xc4\x8dila o knji\xc5\xbenih razstavah v \xc5\xa1tudijskih knji\xc5\xbenicah, o razstavi, ki jo je organiziral v Trubarjevem antikvariatu - Sprehod med starimi vezavami (Knji\xc5\xbenica 11, 1967, 123-125), sestavil je Pregled zgodovinopisja o knji\xc5\xbenicah na Slovenskem (Knji\xc5\xbenica 18, 1974, 161-173). Pisal je razprave o tiskarjih in tiskarstvu na Slovenskem, ki so bile objavljene v Kroniki: \xc4\x8dasopisu za slovensko krajevno zgodovino in drugih monografskih publikacijah. Zavzeto je preu\xc4\x8deval Janeza Vajkarda Valvasorja in leta 1981 o njem napisal disertacijo. Kasneje je sodeloval pri ponatisih, razstavah in simpozijih, ki so bili z njim povezani. V zadnjih letih je pripravil tri monografske publikacije - Gradovi de\xc5\xbeele Kranjske (Slovenska matica, 1998), Redki stari tiski (Slovenska matica, 2001) in Zgodbe in podobe iz na\xc5\xa1e preteklosti (Slovenska matica, 2008), kjer je dopolnil svoje starej\xc5\xa1e objave. Raziskoval je slovensko splo\xc5\xa1no in kulturno zgodovino od 16. do 19. stoletja. Sam ali v sodelovanju z drugimi je pripravil ve\xc4\x8d zgodovinskih razstav s spremnimi publikacijami.'